दिल्ली के जहांगीरपुरी में पूरी हुई पहली शोभायात्रा; ड्रोन से निगरानी कर रही पुलिस
Hanuman Jayanti 2023 Update देश के कई राज्यों में रामनवमी पर हिंसा के बाद गृह मंत्रालय ने बुधवार को सभी राज्यों के लिए एडवाइजरी जारी की। मंत्रालय ने कहा कि हनुमान जयंती पर शांति बनी रहे
आज देशभर में हनुमान जयंती मनाई जा रही है। सुबह से ही मंदिरों में भक्त पहुंच रहे हैं। कई राज्यों में शोभायात्रा निकाली जा रही है। पिछले हफ्ते रामनवमी पर हुई हिंसा को ध्यान में रखते हुए बंगाल और बिहार समेत कई राज्यों में पुलिस बल तैनात किया गया है।
दिल्ली में विश्व हिंदू परिषद (VHP) और बजरंग दल ने शोभायात्रा निकाली। नॉर्थ वेस्ट दिल्ली के DCP जितेंद्र कुमार मीणा ने बताया कि जहांगीरपुरी इलाके में आज दो शोभायात्राओं की अनुमति थी। एक यात्रा शांतिपूर्ण संपन्न हो चुकी है। कोई घटना नहीं हुई। दूसरी यात्रा के लिए तैयारी जारी है, सुरक्षाकर्मियों की तैनाती की गई है, ड्रोन से भी निगरानी की जा रही है।
बुधवार को पुलिस ने शोभायात्रा की अनुमति देने से मना कर दिया था
हनुमान जयंती पर शोभायात्रा निकाले जाने के लिहाज से दिल्ली का जहांगीरपुरी बेहद संवेदनशील इलाका था। बुधवार को पुलिस ने कानून व्यवस्था का हवाला देते हुए यहां पर शोभायात्रा निकालने से मना कर दिया था, लेकिन बाद में तय रूट पर दो शोभायात्राओं की अनुमति दे दी।
ऐसी स्थिति आज न बने इसके लिए पूरी जहांगीरपुरी में बड़ी संख्या में फोर्स को तैनात किया गया है। सड़कों पर पुलिस गश्त लगा रही है और शोभायात्रा के साथ भी चल रही है।पिछले साल 16 अप्रैल को जहांगीरपुरी में हनुमान जयंती की शोभायात्रा के दौरान दो समुदायों के बीच तनाव हो गया था।
तेलंगाना के भाजपा विधायक का दावा- रैली में जाने से पहले गिरफ्तार किया
तेलंगाना के गोशामहल से भाजपा विधायक टी राजा सिंह ने सोशल मीडिया पर जानकारी दी है कि पुलिस ने हनुमान जयंती की रैली में शामिल होने से पहले गिरफ्तार कर लिया है। उन्होंने राज्य की BRS सरकार पर आरोप लगाया कि यह सरकार हिंदुओं को धार्मिक रैलियों में भी भाग नहीं लेने दे रही है।
केंद्र ने राज्यों के लिए जारी की एडवाइजरी- हर चीज पर नजर रखें
पिछले हफ्ते रामनवमी पर हुई हिंसा को ध्यान में रखते हुए बुधवार को गृह मंत्रालय ने सभी राज्यों के लिए एडवाइजरी जारी की। मंत्रालय ने कहा कि हनुमान जयंती पर शांति बनी रहे, इसके लिए कानून-व्यवस्था बनाए रखें। हर ऐसी चीज पर नजर रखें, जिससे साम्प्रदायिक सौहार्द बिगड़ने की आशंका हो।
कलकत्ता HC ने कहा- बंगाल सरकार केंद्र से फोर्स मांगे
कलकत्ता हाईकोर्ट ने मंगलवार को बंगाल सरकार को इसी सिलसिले में निर्देश दिए हैं। हाईकोर्ट ने कहा- अगर आपके पास पुलिस कम है तो आप केंद्र से फोर्स मांगिए और केंद्र सरकार भी तुरंत आपकी अपील पर कदम उठाए। हमें लोगों की सुरक्षा करनी है। वहीं, नेताओं को नसीहत दी की उन्हें ऐसा बयान देने से बचना चाहिए जिससे किसी की भावनाएं आहत हों। पूरी खबर यहां पढ़ें...
रामनवमी पर बंगाल समेत 5 राज्यों में हिंसा हुई थी
30 मार्च को रामनवमी पर पश्चिम बंगाल, महाराष्ट्र, गुजरात, दिल्ली और उत्तर प्रदेश में हिंसा हुई थी। इसके बाद 3 दिनों तक इन राज्यों के कुछ इलाकों में तनाव बना रहा था। इन राज्यों में 100 से ज्यादा लोग गिरफ्तार किए गए थे। सबसे ज्यादा बिहार और बंगाल प्रभावित हुआ। पूरी खबर पढ़ें...